钦定古今图书集成/明伦汇编/氏族典/第620卷 > 《廖用贤尚友录》 > 尉迟敬德
## 钦定古今图书集成/明伦汇编/氏族典/第620卷 > 《廖用贤尚友录》 > 尉迟敬德

按《唐书尉迟敬德传》，“敬德，名恭，以字行，朔州善阳人。
隋大业末，从军高阳，积阅为朝散大夫，刘武周以为
偏将，与宋金刚南侵。武德二年，秦王遣任城王道宗宇文士及谕之，乃降，引为右一府统军，从击王世充。
单雄信者，贼骁将也，骑直趋王敬德，跃马大呼，横刺
雄信坠，大败之。窦建德营板渚，敬德略其垒，大破之”，
又破徐圆朗，以功授王府左二副护军。其后隐巢计
日急，敬德与长孙无忌进计。太子死，敬德趋元武门，
元吉将窘王，敬德射杀之。秦王为皇太子，授左卫率，
论功为第一，除右武候大将军，封吴国公。突厥入寇，
授泾州道行军总管，与战，败之。敬德所得财，必散之
士卒，然婞直，颇以功自负。出为襄州都督，累迁同州
刺史，改封鄂国，历鄜、夏二州都督。老就第，授开府仪
同三司。显庆三年卒，年七十四，册赠司徒、并州都督，
谥曰忠武，陪葬昭陵。